ที่ประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 มีมติให้ต่ออายุ พ.ร.ก.ฉุกเฉิน อีก 1 เดือน
ที่ประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 มีมติให้ต่ออายุ พ.ร.ก.ฉุกเฉิน อีก 1 เดือนน.พ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์โรคโควิด19 ว่า วันนี้มีผู้ป่วยเพิ่มขึ้น 9 คน รวมมีผู้ป่วยสะสม 2,931 คน หายป่วยเพิ่ม 15 คน รวมหายป่วยแล้ว 2,609 คน อยู่ระหว่างการรักษาตัว 270 คน เสียชีวิต 1 ราย รวมเสียชีวิตสะสม 51 ราย ซึ่งผู้เสียชีวิตรายล่าสุดเป็นหญิงอายุ 64 ปี อาชีพแม่บ้าน ป่วยเป็นโรคโลหิตจาง มีประวัติสัมผัสผู้ป่วยที่ยืนยันก่อนหน้านี้ ซึ่งเป็นคนในครอบครัวป่วยเป็นโรคโควิด-19 ถึง 5 คนส่วนผลการประชุมศูนย์การประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 น.พ.ทวีศิลป์ กล่าวว่า ที่ประชุมได้มีการประเมินผลสัมฤทธิ์ของการใช้ พ.ร.ก. ฉุกเฉิน ซึ่งทำให้การแพร่กระจายของเชื้อลดลงอย่างต่อเนื่อง จึงมีมติขยายระยะเวลาการบังคับใช้ พ.ร.ก.ฉุกเฉิน ต่อไปอีก 30 วัน คือ ห้ามออกนอกเคหสถานในเวลา 22.00 น. ถึง 04.00 น. ห้ามมีการรวมตัวกัน แต่จะมีการผ่อนปรนมาตรการบางส่วน ธุรกิจกลับมาเปิดดำเนินการได้ โดยจะต้องเป็นธุรกิจที่มีความจำเป็นต่อชีวิตประจำวัน เป็นธุรกิจขนาดเล็ก ไม่มีพื้นที่การรวมตัวของคนจำนวนมากและไม่อยากให้เป็นห้องแอร์ โดยการพิจารณาจะต้องคำนึงถึงมาตรการของกระทรวงสาธารณสุขเป็นหลัก คือ ทำงานจากที่บ้าน การเว้นระยะห่างทางสังคม และการสวมหน้ากากอนามัย โดยจะมีการประเมินทุก 14 วัน หากสถานการณ์ไม่ดีขึ้นจะสั่งให้ภาคธุรกิจปิดดำเนินการเช่นเดิม